2012年7月19號凌晨，利民大廈十六樓揭發一單兇殺案。繼7月14號揭發一單雙屍命案，唔夠一個禮拜澳門再揭發兇殺案。司警發言人徐一平話，兩單案之間並無關係，亦唔能單單憑呢兩單案，就推斷澳門治安惡化。而目前冇跡象話澳門治安續漸惡化。女死者姓吳，三十一歲，日籍中國人，持日本護照，冇藍卡，獨居響利民大廈一個單位。案中吳女住喺日本嘅五十三歲媽媽，因為同個女失去聯絡超過十日，響18號晚黑從日本搭飛機來澳門，19號凌晨去到氹仔大連街利民大廈十六樓個女住嘅單位出面拍門但係冇人應門，重聞到臭味，覺得可疑。佢打電話報警重叫埋開鎖佬來開門，發現個女瞓響廳同房之間嘅地下死咗，地下留底大灘血漬。司警局響凌晨一點四十五分接到治安警通知，即刻派員接手調查，司警人員經過初步檢查，女死者瞓響廳同房嘅地下，上半身就喺房，下半身就響廳，身上衣服整齊，單位門窗完好，室內物件整齊，冷氣機開住，屍體已經腐爛發臭，初步估計死咗超過一個禮拜。調查又發現女死者手踭同個肚有傷痕，當中嘅胃曾經被利器拮入造成致命傷，地上留底大灘血漬，估計失血過量而死。但係現場搵唔到兇器，所以將案件列做謀殺，司警兇殺組又執走單位一啲物件証物全力偵查。而大廈管理員話，吳女近期由一個男子陪同入住單位，但係單位係吳女獨居嘅。亦有管理員話16號巡樓嗰陣已經發覺十六樓傳出臭味，以為係垃圾臭味造成。已經紀錄發現臭味事件，直到19號揭發事件先知係屍臭。